
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos kariuomenės Karinių oro pajėgų Aviacijos bazės (toliau – Perkančioji organizacija) vykdomo pirkimo „Stovyklavietės įrengimas ir aptarnavimas“, Nr. 8319961 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi). 
[bookmark: _Hlk158008227]Prevencine tvarka peržiūrėjusi Pirkimo dokumentus, atsižvelgdama į galiojantį teisinį reglamentavimą, Tarnyba teikia pastabas ir rekomendacijas (toliau – Rekomendacija) dėl Pirkimo vykdymo ir Pirkimo dokumentuose nustatytų sąlygų: 
1. skelbime apie Pirkimą (2.1.1 papunktis) nurodyta: „Sutarties objektas: Paslaugos Pagrindinis klasifikacijos kodas (cpv): 55220000 Stovyklaviečių paslaugos“. Pirkimas vykdomas supaprastinto atviro konkurso būdu. Pirkimo sąlygų 2.2 papunktyje nustatyta, kad Pirkimas skaidomas į tris dalis: I Pirkimo dalis - Priimančiosios šalies stovyklavietės įrengimo ir aptarnavimo paslaugos. Paslaugų teikimo vieta - Aviacijos bazė, Lakūnų g. 3 Šiauliai; II Pirkimo dalis - Aviacijos bazės personalo stovyklavietės įrengimo ir aptarnavimo paslaugos. Paslaugų teikimo vieta - Aviacijos bazė, Lakūnų g. 3 Šiauliai; III Pirkimo dalis - Nenuolatinės stovyklavietės įrengimo ir aptarnavimo paslaugos. Paslaugų teikimo vieta - Aviacijos bazė, Lakūnų g. 3 Šiauliai. Taip pat, Pirkimo sąlygų 1-3 priedų „<...> techninė specifikacija“ (toliau – Techninės specifikacijos) 1 punktuose nustatyta, kad „Stovyklavietė sudaryta iš konteinerių (20 pėdų jūrinio konteinerio pagrindu), kuriuos apjungiant po kelis ir daugiau konteinerių (ilgosiomis ir trumposiomis sienomis) būtų įrengtos laikinos darbo vietos, dirbti visais metų laikais“. Įvertinus Pirkimo dokumentų visumą, darytina išvada, kad Pirkimo objektą sudaro konteinerių nuoma, konteinerių pristatymas ir įrengimas, stovyklos elementų išmontavimas ir išvežimas, konteinerių pervežimas Perkančiosios organizacijos teritorijoje iki 5 km, įskaitant pakrovimą, iškrovimą, pastatymą ir paruošimą naudoti, taip pat stovyklos priežiūros paslaugos, rezervuarų švariam vandeniui (vandens papildymas) ir nuotekoms aptarnavimas (nuotekų išvežimas) bei valymo paslaugos.
Perkančioji organizacija, atsakydama į Tarnybos prašymą pateikti supaprastinto pirkimo taikymo pagrindimą, atsižvelgiant į planuojamą Pirkimo vertę, įskaitant kodo pagal Bendrąjį viešųjų pirkimų žodyną (toliau – BVPŽ kodas) parinkimo ir Pirkimo objekto (paslaugos) kvalifikavimo argumentus, nurodė, kad: „<...> Pirkimu siekiama įsigyti kompleksinę laikinosios konteinerinės stovyklos įrengimo, parengimo naudoti, eksploatavimo, aptarnavimo, techninės priežiūros, valymo, dezinfekavimo, teritorijos priežiūros, gedimų šalinimo, išmontavimo ir teritorijos sutvarkymo paslaugą. Galutinis Pirkimo rezultatas yra funkcionuojančios laikinosios stovyklos sukūrimas ir jos tinkamo veikimo užtikrinimas visą sutarties vykdymo laikotarpį. <...> Vadovaujantis VPAGSSĮ 4 straipsnio 16 dalimi, paslaugų pirkimo sutartimi laikoma sutartis, kurios dalykas yra paslaugos arba paslaugos ir prekės, jeigu prekių vertė yra mažesnė už kartu perkamų paslaugų vertę. Perkančiosios organizacijos vertinimu, būtent ši mišrios paslaugų ir prekių sutarties kvalifikavimo taisyklė yra aktuali nagrinėjamu atveju, nes Pirkimo objektas apima tiek konteinerinės infrastruktūros suteikimą naudotis, tiek esminę ir tęstinę paslaugų dalį. <...> Pagrindinis BVPŽ kodas 55220000 „Stovyklaviečių paslaugos“ pasirinktas atsižvelgiant į faktinį Pirkimo objekto turinį ir galutinį tiekėjo įsipareigojimų rezultatą. Šis kodas tiksliai atspindi Pirkimo esmę, nes perkama ne atskira modulinė infrastruktūra, o laikinosios stovyklos paslauga, apimanti jos įrengimą, parengimą naudoti, aptarnavimą ir funkcionavimo užtikrinimą. <...>“.
Įvertinus tai, kas nurodyta, Pirkimo objektą sudaro įvairios sudedamosios dalys (konteinerių nuoma, stovyklavietės priežiūra, valymas bei kt.), kurias Perkančioji organizacija pasirinko įsigyti vienu Pirkimu kaip funkciškai vientisą sprendimą. Atsižvelgiant į tai, kad toks kompleksinis Pirkimo objektas buvo suformuotas kaip vientisas Pirkimo objektas, o ne kaip atskirų prekių ar paslaugų įsigijimas, vertinant pagrindinį Pirkimo objektą svarbu nustatyti ne tai, kuri jo dalis sudaro didžiausią vertę ar apimtį, bet tai, kuri dalis yra esminė siekiant Pirkimo tikslo ir lemia kitų Pirkimo objekto sudedamųjų dalių poreikį. Tarnybos vertinimu, nors Pirkimo objektas apima paslaugų komponentą (rezervuarų švariam vandeniui ir nuotekoms aptarnavimas, valymo paslaugos, stovyklavietės priežiūra bei kt.), šios paslaugos nėra savarankiškas Pirkimo tikslas, o skirtos užtikrinti pagrindinio Pirkimo objekto, t. y. konteinerinės stovyklos funkcionavimą. Būtent konteineriniai sudaro Pirkimo pagrindą ir yra būtina sąlyga visoms kitoms Pirkimo sutartyje numatytoms veikloms vykdyti, nes be konteinerinių nebūtų įmanoma pasiekti Pirkimo tikslo, o atskiros paslaugos neturėtų savarankiškos ekonominės reikšmės be pačios konteinerinės infrastruktūros. Pastebėtina ir tai, kad Pirkimo sutartyje numatytos paslaugos neturi savarankiškos ekonominės reikšmės Perkančiajai organizacijai ir nėra perkamos kaip savarankiškas tikslas, t. y. Perkančioji organizacija nesiekia įsigyti valymo ar stovyklavietės priežiūros paslaugų pačių savaime, o jos reikalingos tik tam, kad būtų užtikrintas tinkamas naudojimasis konteineriniais visą jų nuomos laikotarpį. Atsižvelgiant į tai, Tarnybos vertinimu, esminis ir pagrindinis Pirkimo objekto elementas yra konteinerių nuoma.
Pažymėtina ir tai, kad Pirkimo objektas taip pat turėtų būti vertinamas atsižvelgiant į tai, kokie ūkio subjektai realiai gali dalyvauti vykdomame viešajame pirkime, be to, itin reikšminga ir tai, kokius ūkio subjektus pati Perkančioji organizacija laiko potencialiais tiekėjais. Nagrinėjamu atveju, Perkančioji organizacija pateikė informaciją, kad rinkos tyrimo metu buvo apklausti tiekėjai UAB „TOI-TOI Lietuva“, UAB „Cramo“, UAB „Storent“. Atkreiptinas dėmesys, kad Perkančioji organizacija potencialiais tiekėjais laiko būtent tuos ūkio subjektus, kurių veikla yra susijusi su modulinių statinių, konteinerių ir kitos laikinos infrastruktūros tiekimu bei nuoma. Atsižvelgiant į tai, darytina išvada, kad reali konkurencija dėl Pirkimo sutarčių pirmiausia vyksta tarp ūkio subjektų, kurių pagrindinė veikla yra modulinės infrastruktūros tiekimas ar nuoma, o ne tarp ūkio subjektų, kurių pagrindinė veikla yra valymo, stovyklavietės priežiūros ar kitų atskirų paslaugų teikimas. 
Vertinant pagrindinio BVPŽ kodo parinkimą pažymėtina, kad BVPŽ klasifikatoriaus paskirtis yra užtikrinti tinkamą pirkimo objekto identifikavimą rinkoje ir sudaryti galimybę potencialiems tiekėjams surasti jų veiklos sričiai aktualius pirkimus. Praktikoje tiekėjai dažnai naudoja BVPŽ kodus pirkimų paieškai ir prenumeruoja pranešimus apie jų veiklos sričiai priskirtus pirkimus, todėl netinkamas pagrindinio BVPŽ kodo parinkimas gali turėti tiesioginę įtaką potencialių tiekėjų galimybėms sužinoti apie vykdomą pirkimą, atitinkamai, ir dalyvavimą jame, nes pasirinkus kodą, kuris neatspindi pagrindinio pirkimo objekto ir nėra siejamas su potencialių tiekėjų veiklos sritimi, kyla rizika neigiamai paveikti konkurenciją ir sumažinti potencialių tiekėjų informuotumą apie vykdomą pirkimą. Nagrinėjamu atveju, Perkančiosios organizacijos pasirinktas pagrindinis BVPŽ kodas 55220000 „Stovyklaviečių paslaugos“, Tarnybos vertinimu, nėra tinkamas. Atkreiptinas dėmesys, kad minėtas kodas priklauso BVPŽ kodų grupei 55200000-2 „Stovyklavietės ir kitas apgyvendinimas ne viešbučiuose“, kuri savo paskirtimi yra susijusi su apgyvendinimo ir stovyklavimo paslaugų teikimu, atitinkamai, pirmiau nurodytas BVPŽ kodas skirtas apibūdinti paslaugoms, kurių pagrindinis rezultatas yra galimybė naudotis stovyklavimo ar kita apgyvendinimo infrastruktūra suteikimas. Pirkimo atveju, Pirkimo objektas savo esme ir paskirtimi yra kitokio pobūdžio, nes Perkančioji organizacija neperka stovyklavimo ar apgyvendinimo paslaugų, bet siekia sukurti konkrečios paskirties stovyklavietes, sudarytas iš konteinerių (20 pėdų jūrinio konteinerio pagrindu). Šiuo atveju, tiekėjas įsipareigoja pristatyti konteinerius į Perkančiosios organizacijos nurodytą vietą, juos sumontuoti, užtikrinti jų funkcionavimą visą Pirkimo sutarčių laikotarpį, o pasibaigus sutartims, šiuos konteinerius išmontuoti ir išvežti. Iš esmės tai patvirtina ir pati Perkančioji organizacija, savo pateiktuose atsakymuose Tarnybai, nurodydama, jog Pirkimo objektas apima laikinosios stovyklos įrengimą, parengimą naudoti, aptarnavimą ir jos funkcionavimo užtikrinimą. Tarnyba pažymi, kad nagrinėjamu atveju nėra įsigyjama stovyklavietės paslauga BVPŽ kodo 55220000 „Stovyklaviečių paslaugos“ prasme, nes šis BVPŽ kodas skirtas apibūdinti paslaugoms, kurių rezultatas yra galimybė naudotis jau esama stovyklavimo ar kita apgyvendinimo infrastruktūra, o ne paslaugoms, kurių esmę sudaro pačios infrastruktūros sukūrimas, įrengimas ir parengimas naudoti. Pirkimo atveju, tiekėjas pirmiausia įsipareigoja Perkančiosios organizacijos nurodytoje vietoje įrengti ir parengti naudoti konteinerinę stovyklą, o tik po to užtikrinti jos funkcionavimą visą sutarties laikotarpį, todėl vien aplinkybė, kad galutinis rezultatas yra funkcionuojanti stovykla ir, kad Pirkimo objektas įvardijamas kaip „stovykla“, nesudaro pagrindo Pirkimo priskirti stovyklavimo ar apgyvendinimo paslaugų kategorijai. Pirkimo atveju terminas „stovykla“ apibūdina infrastruktūros formą ir jos paskirtį, tačiau ne pagrindinį Pirkimo objektą, todėl BVPŽ kodas 55220000 „Stovyklaviečių paslaugos“ nelaikomas tinkamu kodu. Tarnyba taip pat pažymi, kad tais atvejais, kai pagrindinio BVPŽ kodo parinkimas tiesiogiai lemia pirkimui taikomą procedūros rūšį (supaprastintas ar tarptautinis), Perkančioji organizacija turi užtikrinti, kad pasirinktas pagrindinis BVPŽ kodas objektyviai atspindėtų pagrindinį Pirkimo objektą. Tokiais atvejais pagrindinis BVPŽ kodas turi būti parenkamas remiantis objektyviu pagrindinio Pirkimo objekto vertinimu ir turi tiksliausiai atspindėti jo ekonominę esmę bei paskirtį, kadangi netinkamas kodo parinkimas gali lemti ir netinkamą pirkimo procedūros pasirinkimą.
Papildomai pažymėtina, kad Techninių specifikacijų turinys taip pat patvirtina, jog pagrindinis Pirkimo objektas yra konteinerių nuoma, o ne stovyklavimo ar apgyvendinimo paslaugos. Pastebėtina, kad nors Techninėse specifikacijose nustatyti ir stovyklos aptarnavimo, priežiūros bei kiti su jos eksploatavimu susiję reikalavimai, tačiau reikšminga jos dalis skirta konteinerių ir kitų infrastruktūros elementų techniniams, konstrukciniams bei funkciniams reikalavimams nustatyti, įskaitant konteinerių matmenis, jų sujungimus, vidaus įrengimą ir kitus infrastruktūros parametrus. Atsižvelgiant į tai, kad Techninėse specifikacijose detalizuojami konkretūs konteinerių įrengimo reikalavimai, jų techniniai parametrai, struktūra, o ne apsiribojama vien funkcinių poreikių ar siekiamų rezultatų apibrėžimu, darytina išvada, jog Perkančioji organizacija siekia įsigyti iš anksto apibrėžtą konteinerių infrastruktūros sprendimą, o ne vien tam tikrą paslaugų rezultatą, atitinkamai, Perkančiajai organizacijai esminę reikšmę turi būtent konkrečios paskirties konteinerių infrastruktūra, o ne vien jos pagalba užtikrinamas paslaugų teikimas. Tarnybos vertinimu, konteineriniai sudaro pagrindinę Pirkimo objekto sudedamąją dalį, o kitos Pirkimo apimtyje numatytos veiklos yra skirtos šios infrastruktūros funkcionavimui užtikrinti.
Įvertinus Pirkimo objekto turinį ir potencialius tiekėjus, Tarnybos nuomone, pagrindiniu BVPŽ kodu turėtų būti 44211100-3 „Moduliniai ir kilnojamieji pastatai“ (alternatyva: 44211000-2 „Surenkamieji pastatai“). Pastebėtina, kad Perkančiosios organizacijos pateikti argumentai, kad BVPŽ kodai, susiję su moduliniais ar surenkamaisiais pastatais, galėtų apibūdinti tik vieną Pirkimo objekto sudedamąją dalį – fizinius infrastruktūros elementus, tačiau jie neatskleistų visos Pirkimo objekto apimties, tiekėjo prievolių pobūdžio ir galutinio rezultato, savaime nepaneigia jų tinkamumo. Tarnybos vertinimu, pagrindinis BVPŽ kodas turi kuo tiksliau apibūdinti pagrindinį įsigyjamą objektą, o ne apimti visas tiekėjo sutartines prievoles. Aplinkybė, kad tiekėjas, be modulinės infrastruktūros suteikimo, taip pat įsipareigoja ją pristatyti, sumontuoti, parengti naudoti, prižiūrėti ir pasibaigus sutarčiai išmontuoti, nekeičia pagrindinio Pirkimo objekto pobūdžio ir savaime nesudaro pagrindo pasirinkti BVPŽ kodą, skirtą kitokio pobūdžio paslaugoms apibūdinti. Pažymėtina ir tai, kad Pirkimo objektas yra kompleksinis ir apima konteinerių infrastruktūros įrengimą, valymo bei stovyklavietės priežiūros paslaugas, todėl vieno BVPŽ kodo nurodymas neužtikrina pakankamai tikslaus Pirkimo objekto apibūdinimo. Atsižvelgiant į BVPŽ paskirtį ir siekį užtikrinti veiksmingą konkurenciją, kartu su pagrindiniu BVPŽ kodu turėtų būti nurodyti ir papildomi kodai, apibūdinantys reikšmingas Pirkimo objekto sudedamąsias dalis. Tai leistų potencialiems tiekėjams identifikuoti pirkimą pagal jų vykdomą veiklą ir užtikrintų skaidrumo principo laikymąsi bei konkurenciją.
Apibendrinant tai, kas išdėstyta, Tarnybos nuomone, pagrindinis Pirkimo objektas yra konteinerių suteikimas naudotis nustatytam laikotarpiui (nuoma), o visos kitos Pirkimo apimtyje numatytos veiklos: rezervuarų švariam vandeniui ir nuotekoms aptarnavimas, valymo paslaugos, stovyklavietės priežiūra ir kt. yra pagalbinio pobūdžio ir skirtos užtikrinti pagrindinio Pirkimo objekto funkcionavimą. Būtent konteineriai lemia Pirkimo esmę, potencialių tiekėjų ratą ir konkurenciją rinkoje, todėl laikytini pagrindiniu Pirkimo objektu. Atsižvelgiant į tai, kad pagal Įstatymo 4 straipsnio 20[footnoteRef:2] dalį prekių nuoma, taip pat kartu perkamos įsigyjamų prekių pristatymo, montavimo, diegimo ir kitos jų parengimo naudoti paslaugos, priskiriamos prekių pirkimui, nagrinėjamas Pirkimas turėtų būti kvalifikuojamas kaip prekių pirkimas, o pagrindinis BVPŽ kodas turėtų būti parinktas iš modulinius statinius apibūdinančių kodų grupės. Taip pat, atsižvelgiant į tai, kad Pirkimui parinktas pagrindinis BVPŽ kodas neatitinka pagrindinio Pirkimo objekto pobūdžio, nėra teisinio pagrindo Pirkimą priskirti Įstatymo 2 priede „Lietuvos Respublikos viešųjų pirkimų, atliekamų gynybos ir saugumo srityje, įstatymo 4 straipsnio 16 dalyje ir 17 straipsnio 2 dalyje nurodytų paslaugų sąrašas“ nurodytoms paslaugoms ir taikyti šioms paslaugoms nustatytą supaprastinto pirkimo tvarką, atitinkamai, Pirkimo procedūros turėtų būti nustatomos pagal prekių pirkimams taikomas Įstatymo nuostatas, o, įvertinus planuojamą Pirkimo vertę, Pirkimas turėtų būti vykdomas kaip tarptautinis prekių pirkimas;  [2:  Prekių viešojo pirkimo–pardavimo sutartis (toliau – prekių pirkimo sutartis) – viešojo pirkimo–pardavimo sutartis, kurios dalykas yra prekės (prekių pirkimas, nuoma, finansinė nuoma, pirkimas išsimokėtinai, numatant jas įsigyti ar to nenumatant), taip pat kartu perkamos įsigyjamų prekių pristatymo, montavimo, diegimo ir kitos jų parengimo naudoti paslaugos, jeigu šios paslaugos tik papildo prekių tiekimą.] 

2. Pirkimo sąlygų 8 priedo 2 lentelėje „Kvalifikacijos reikalavimai“ nustatyti kvalifikacijos reikalavimai kiekvienai Pirkimo daliai: „Per paskutinius 5 metus arba per laiką nuo tiekėjo įregistravimo dienos <...> teikėjas turi būti tinkamai įvykdęs ir (ar) turi tinkamai vykdyti 1 (vieną) ar kelias paslaugas dėl modulinių konteinerinių patalpų (administracinės ir (ar) gyvenamosios paskirties, sandėliavimo ir (ar) techninės paskirties bei sanitarinės ir (ar) buities paskirties) komplekso, (susidedančių iš vieno ar daugiau konteinerių), įrengimo ir aptarnavimo už ne mažiau kaip <...> Eur be PVM“, neužtikrina Įstatymo 33 straipsnio 2 dalies, kad perkančiosios organizacijos nustatyti kandidatų ar dalyvių kvalifikacijos reikalavimai turi būti tikslūs ir aiškūs, laikymosi. 
Tarnyba atkreipia dėmesį, kad nustatytuose kvalifikacijos reikalavimuose vartojamos sąvokos „modulinių konteinerinių patalpų kompleksas“, „įrengimas“ ir „aptarnavimas“ nėra apibrėžtos pačiuose kvalifikacijos reikalavimuose, t. y.:
· neaišku, kokie požymiai turi būti būdingi ankstesnei sutarčiai (sutartims), kad ji būtų laikoma konteinerinių patalpų kompleksu, t. y. neaišku, ar kvalifikacijos reikalavimo prasme kompleksą apibūdina vien tik konteinerių skaičius, ar papildomai turi egzistuoti tam tikras funkcinis, infrastruktūrinis ar organizacinis ryšys tarp atskirų konteinerių;
· neapibrėžta, kokios veiklos laikomos konteinerinių patalpų komplekso „įrengimu“, todėl neaišku, ar reikalaujama patirtis turi apimti tik konteinerių pristatymą ir sumontavimą, ar taip pat inžinerinių sistemų įrengimą, prijungimą, paleidimą eksploatuoti ir kt. Perkančioji organizacija, pateikdama Tarnybai paaiškinimus nurodė, kad šiai sąvokai ji priskiria ne tik konteinerių pristatymą ir sumontavimą, bet ir inžinerinių tinklų įrengimą bei prijungimą, sistemų pajungimą, komplekso parengimą eksploatacijai ir kitas veiklas, tačiau ši informacija nenurodyta pačiame kvalifikacijos reikalavime;
· neapibrėžta, kokios veiklos laikomos konteinerinių patalpų komplekso „aptarnavimu“, todėl neaišku, ar aptarnavimas apima tik techninę priežiūrą ir gedimų šalinimą, ar taip pat valymo, dezinfekavimo, eksploatacinio palaikymo ir kitas paslaugas. Perkančioji organizacija, pateikdama Tarnybai paaiškinimus nurodė, kad aptarnavimą supranta plačiai ir jam priskiria techninę priežiūrą, gedimų šalinimą, eksploatacinį palaikymą, o tam tikrais atvejais ir valymo, dezinfekavimo, higienos priemonių papildymo bei kitas veiklas.
Pastebėtina, kad iš pateiktų Perkančiosios organizacijos paaiškinimų matyti, kad pati Perkančioji organizacija nelaiko bet kokios su konteinerinėmis patalpomis susijusios patirties pakankama kvalifikacijos reikalavimui pagrįsti. Pateikdama Tarnybai paaiškinimus, Perkančioji organizacija nurodė, kad „vien tik pavienių periodinių paslaugų, pavyzdžiui, tik patalpų valymo, tik dezinfekavimo ar tik teritorijos priežiūros paslaugų teikimas, kai tokia sutartis neapima modulinių konteinerinių patalpų komplekso įrengimo ir jo aptarnavimo, nebūtų laikomas pakankamu kvalifikacijos reikalavimo atitikčiai pagrįsti“. Tačiau pirmiau nurodytame kvalifikacijos reikalavime nenurodyta, kokia minimali techninio ar eksploatacinio aptarnavimo apimtis jau būtų laikoma pakankama. Taip pat nenurodyta, kokie konkretūs požymiai leistų nustatyti, ar ankstesnė tiekėjo vykdyta veikla laikytina konteinerinių patalpų komplekso įrengimu ir aptarnavimu kvalifikacijos reikalavimo prasme. Tarnyba pastebi, kad dalis Perkančiosios organizacijos pateiktų paaiškinimų nėra pakankamai susieti su konkrečiomis Pirkimo dokumentų, įskaitant Techninių specifikacijų, nuostatomis. Pavyzdžiui, aiškinant aptarnavimo paslaugų sąvoką nurodyta, kad tam tikrais atvejais jai priskiriamos ir dezinfekavimo paslaugos, nors Techninėse specifikacijose toks reikalavimas nėra nustatytas. Atsižvelgiant į tai, kas nurodyta, rekomenduotina teikiamus paaiškinimus grįsti konkrečiomis Pirkimo dokumentų nuostatomis ir aiškinti tik tas pareigas ir reikalavimus, kurie faktiškai nustatyti Pirkimo dokumentuose.
Atsižvelgiant į tai, kas nurodyta, tiekėjai negali iš anksto objektyviai įvertinti, ar jų turima patirtis bus pripažinta atitinkančia kvalifikacijos reikalavimą. Skirtingi tiekėjai gali nevienodai suprasti reikalavimo turinį, atitinkamai, kvalifikacijai pagrįsti pateikti skirtingos apimties bei pobūdžio sutartis, o jų atitiktis iš esmės paaiškėtų tik kvalifikacijos vertinimo metu. Tokia situacija sudaro prielaidas galimiems ginčams dėl kvalifikacijos reikalavimo aiškinimo ir taikymo, kadangi iš pirkimo dokumentų nėra pakankamai aišku, kokia konkreti patirtis bus laikoma pakankama. Be to, Perkančiajai organizacijai paliekama plati diskrecijos teisė spręsti, ar tiekėjo pateikta patirtis atitinka nustatytą kvalifikacijos reikalavimą.
Apibendrinant tai, kas nurodyta, kvalifikacijos reikalavimas neužtikrina Įstatymo 33 straipsnio 2 dalies laikymosi, nesudaro sąlygų visiems tiekėjams vienodai suprasti reikalaujamą patirtį ir pateikti palyginamus pasiūlymus bei neužtikrina skaidrumo principo laikymosi, nes pirkimo sąlygos turi būti suformuluotos aiškiai, tiksliai ir nedviprasmiškai, kad tiekėjai galėtų iš anksto suprasti jiems keliamus reikalavimus, o jų atitiktis būtų vertinama pagal objektyvius, iš anksto žinomus kriterijus.
Pastebėtina ir tai, kad prie pirmiau nurodytų kvalifikacijos reikalavimų nurodyti atitiktį pagrindžiantys dokumentai neatitinka Įstatymo 37 straipsnio 1 dalies 2 punkto reikalavimų;
3. Pirkimo sąlygų 4-6 priedų „Pasiūlymas <...>“ 3 lentelėse prašoma nurodyti stovyklos priežiūros paslaugos ir valymo paslaugos įkainius. Paprašius paaiškinti, kokios konkrečiai paslaugos pagal Pirkimo techninių specifikacijų reikalavimus apima „stovyklos priežiūros paslaugas“ ir „valymo paslaugas“, Perkančioji organizacija nurodė: „Stovyklos priežiūros paslaugos pagal techninę specifikaciją apima: mėnesinį techninį aptarnavimą; konteinerių techninės būklės priežiūrą; šildymo, kondicionavimo, elektros, vandens ir nuotekų sistemų priežiūrą; gedimų šalinimą; rezervuarų būklės kontrolę; stovyklavietės infrastruktūros funkcionalumo užtikrinimą. Valymo paslaugos apima: biuro ir miegamųjų konteinerių valymą ne rečiau kaip du kartus per savaitę; sanitarinių konteinerių valymą kiekvieną darbo dieną; šiukšlių surinkimą ir išnešimą; šiukšlių maišų pakeitimą; higienos priemonių papildymą pagal TS 2.11.12 punktą; sanitarinių mazgų higieninės būklės palaikymą“. Atkreiptinas dėmesys, kad Perkančiosios organizacijos pateikti paaiškinimai dėl „stovyklos priežiūros paslaugos“ ir „valymo paslaugos“ apimties yra detalesnis nei Pirkimo Techninėse specifikacijose nustatyti reikalavimai. Be to, 2026-06-30 Perkančioji organizacija Centrinėje viešųjų pirkimų informacinėje sistemoje paskelbė atsakymus į tiekėjų paklausimus, kuriuose paaiškinama, kad į stovyklos priežiūros paslaugą įeina: sulūžusių baldų keitimas, sulūžusių konteinerio grindų remontas, sulūžusių durų remontas, neveikiančio kondicionieriaus keitimas, elektros sistemos remontas, langų remontas, lango žaliuzių remontas, nesandaraus stogo remontas, koridoriaus dangos remontas. Tarnyba pastebi, kad Techninėse specifikacijose „stovyklos priežiūros paslaugos“ turinys apibrėžtas bendro pobūdžio nuostatomis, nustatant pareigą užtikrinti nuolatinį stovyklavietės funkcionalumą, atlikti techninį aptarnavimą ir priežiūrą bei savo lėšomis šalinti gedimus, defektus, eksploatacinius nusidėvėjimus, baldų ir kitos įrangos gedimus. Tarnybai teiktame paaiškinime Perkančioji organizacija nurodė, kad šios paslaugos apima, be kita ko, mėnesinį techninį aptarnavimą, konteinerių techninės būklės priežiūrą, šildymo, kondicionavimo, elektros, vandens ir nuotekų sistemų priežiūrą, gedimų šalinimą, rezervuarų būklės kontrolę bei stovyklavietės infrastruktūros funkcionalumo užtikrinimą, o viešai paskelbtame paaiškinime ši paslaugos apimtis dar labiau sukonkretinta, papildomai įvardijant konkrečius remonto ir keitimo darbus, pavyzdžiui, sulūžusių baldų keitimą, konteinerio grindų, durų, langų, elektros sistemos, kondicionierių, stogo ir kitų elementų remontą.
Atsižvelgiant į tai, kas nurodyta, Tarnyba rekomenduoja aiškiai apibrėžti „stovyklos priežiūros paslaugos“ ir „valymo paslaugos“ apimtį pačiuose Pirkimo dokumentuose, aiškiai nurodydama, kokios konkrečios veiklos, pareigos ir su jų vykdymu susijusios išlaidos sudaro šios paslaugos turinį. Įvertinus tai, kad tiekėjai pasiūlymuose privalo nurodyti šių paslaugų fiksuotus įkainius, paslaugų apimtys ir į jas įtraukiami įsipareigojimai turi būti vienodai suprantami visiems tiekėjams. 
Papildomai Tarnyba rekomenduoja Perkančiajai organizacijai pakartotinai įvertinti, ar pasirinktas stovyklos priežiūros paslaugų įkainio kainodaros modelis yra tinkamiausias tokio pobūdžio paslaugoms, ar tikslingiau būtų taikyti kitą kainodaros modelį, aiškiau atspindintį sutarties vykdymo išlaidų atlyginimą, įvertinus tai, kad tiekėjas fiksuotu įkainiu prisiima pareigą savo lėšomis vykdyti iš anksto tiksliai neprognozuojamus gedimų šalinimo, remonto ir eksploatacinio nusidėvėjimo šalinimo darbus;
4. Techninių specifikacijų (Pirkimo sąlygų 1-3 priedai) 4 punktuose nustatytas reikalavimas: „<...> Stovyklavietės įrengimo terminas ne ilgesnis nei 14 k. d. nuo raštiško užsakymo gavimo dienos <...>“. Perkančioji organizacija, atsakydama į Tarnybos prašymą paaiškinti, kaip buvo vertintas šio termino pagrįstumas ir įgyvendinamumas, atsižvelgiant į Pirkimo techninėse specifikacijose nustatytą stovyklaviečių apimtį ir įrengimo reikalavimus, nurodė, kad „<...> 14 kalendorinių dienų terminas nustatytas atsižvelgiant į tai, kad pirkimo objektas yra modulinės konstrukcijos konteinerinė stovyklavietė. Konteineriai turi būti iš anksto paruošti eksploatacijai, todėl pagrindiniai darbai paslaugų teikimo vietoje yra jų transportavimas, sustatymas, sujungimas, prijungimas prie inžinerinių tinklų ir eksploatacinių sistemų paleidimas <...>“. 
Pastebėtina, kad Perkančiosios organizacijos paaiškinimas dėl 14 kalendorinių dienų stovyklavietės įrengimo termino grindžiamas prielaida, jog konteineriai turi būti iš anksto paruošti eksploatacijai, tačiau Techninėse specifikacijoje toks reikalavimas nėra nustatytas, todėl nėra aišku, kuo remiantis buvo daroma tokia prielaida, vertinant nustatyto termino pagrįstumą ir įgyvendinamumą. 
Atsižvelgiant į tai, kas nurodyta, Tarnyba rekomenduoja Perkančiajai organizacijai pakartotinai įvertinti nustatyto 14 kalendorinių dienų termino pagrįstumą ir proporcingumą, siekiant įsitikinti, kad jis objektyviai atitinka Pirkimo objekto dalių apimtis ir techninius reikalavimus ir nesudaro nepagrįstų kliūčių tiekėjams, kurie nedisponuoja iš anksto paruošta moduline infrastruktūra, bet objektyviai yra pajėgūs įvykdyti sutartį.

Atsižvelgdama į tai, kas nurodyta, Tarnyba rekomenduoja įvertinti Pirkimo dokumentų atitiktį Įstatymo reikalavimams, įvertinti Tarnybos pateiktų pastabų ir rekomendacijų reikšmę tolesniam Pirkimo vykdymui ir priimti motyvuotą sprendimą dėl tolesnės Pirkimo eigos. 
Primename, kad visais atvejais sprendimą dėl tolimesnio Pirkimo vykdymo priima pati Perkančioji organizacija, kadangi Tarnybos pateikta Rekomendacija nėra privalomojo pobūdžio įpareigojimas.


